ORDE do 9 de setembro de 2024 pola que se establecen os servizos mínimos que se van prestar durante a folga convocada con carácter indefinido pola Confederación Intersindical Galega (CIG) na empresa Maitours, S.L., integrante da UTE titular do contrato de servizo público de transporte regular de viaxeiros de uso xeral XG642.
Consellería de Presidencia, Xustiza e Deportes — III. Outras disposicións — 10/09/2024

O exercicio da folga por parte dos traballadores para a lexítima defensa dos seus intereses é un dereito fundamental recoñecido pola Constitución no seu artigo 28.2. O seu respecto e protección resulta esencial para o correcto funcionamento dun estado democrático, en que se deben garantir todos os mecanismos de expresión da soberanía popular. Non obstante o anterior, o exercicio dese dereito debe cohonestarse co respecto ao resto dos dereitos constitucionalmente establecidos e coa garantía de acceso da comunidade aos servizos considerados esenciais.
No sector do transporte, os servizos que se prestan teñen un carácter esencial para a cidadanía en canto que supoñen unha ferramenta básica para o exercicio doutros dereitos como son o de libre circulación dentro do territorio nacional (artigo 19 da Constitución), a educación (artigo 27) e o traballo (artigo 35). Desta maneira, a garantía dunha mínima mobilidade da cidadanía durante a xornada de folga convértese nunha demanda do interese xeral que debe ser atendida pola Administración no ámbito das competencias que ten atribuídas.
O 9 de xullo de 2024, a Consellería de Presidencia, Xustiza e Deportes ditou a Orde pola que se establecían os servizos mínimos que se van prestar no marco de folga convocada polo sindicato Confederación Intersindical Galega (CIG) con carácter indefinido desde o 15 de xullo de 2024 na empresa Maitours, S.L., integrante da UTE titular do contrato de servizo público de transporte regular de viaxeiros de uso xeral XG642-Metropolitano de Ferrol (DOG núm. 135, do 12 de xullo).
Na dita orde fixábanse os servizos mínimos indicando expresamente que resultarían aplicables durante a tempada estival e que, no caso de que a folga continuase máis aló do dito período temporal, deberían establecerse os servizos mínimos que se prestarán durante a tempada lectiva. Así, estando a piques de comezar a tempada lectiva e continuando a folga, cómpre establecer os servizos mínimos que deben prestarse a partir do 11 de setembro de 2024.
A indicada convocatoria afecta o ámbito territorial dos servizos prestados no marco do contrato XG642-Metropolitano de Ferrol e as persoas traballadoras que prestan servizos para a indicada empresa no centro de traballo de Narón.
No marco das competencias atribuídas á Consellería de Presidencia, Xustiza e Deportes no sector do transporte, os servizos afectados por esta folga son os servizos públicos de transporte regular de uso xeral da concesión de servizo público de transporte regular de viaxeiros por estrada de uso xeral XG642-Metropolitano de Ferrol, cuxa concesionaria é a UTE Ferrolbus, na cal participa a empresa Maitours, S.L. Os servizos mínimos establécense de xeito global para a concesión XG642, independentemente de cal sexa a empresa integrante da UTE concesionaria que os preste.
Dentro da regulación dos servizos mínimos do servizo público de transporte regular de uso xeral de viaxeiros/as por estrada diferéncianse, por unha banda, os servizos correspondentes ás expedicións integradas, en que existe unha reserva de praza a favor de escolares en aplicación da Lei 2/2017, do 8 de febreiro, de medidas fiscais, administrativas e de ordenación, e nas cales se establecen como servizos mínimos as expedicións cunha lonxitude superior a catro quilómetros. Os ditos servizos integrados teñen unha vinculación preferente co dereito ao trasporte dos escolares de acordo co sinalado na Lei 2/2017, do 8 de febreiro, de medidas fiscais, administrativas e de ordenación.
Por outra banda, respecto do resto de expedicións non integradas e ao tratarse de servizos de natureza periurbana, ao transcorreren unicamente polo ámbito territorial dos concellos de Ferrol, Neda e Narón, fíxanse como servizos mínimos o cincuenta por cento das expedicións existentes, criterio xeneralizado na definición dos servizos mínimos nos servizos públicos de transporte desa natureza.
Tendo en conta que a explotación dos servizos de transporte varía duns días da semana a outros, no anexo desta orde establécese o calendario de servizos mínimos que se van prestar nos diferentes días da semana.
Convocado o Comité de Folga ao mantemento dunha xuntanza para analizar a proposta de servizos mínimos, realizouse esta o día 6 de setembro de 2024 coa participación de representantes da Administración e da entidade sindical convocante, sen que se acadase a conformidade do Comité de Folga coa proposta de servizos mínimos presentada.
As circunstancias apuntadas, a garantía de dereitos vinculados coa mobilidade, coa educación, co traballo e a propia liberdade de circulación, son as que levan a establecer os servizos mínimos concretados nesta orde, dirixidos a garantir a mínima prestación de servizos que posibilite o exercicio daqueloutros dereitos esenciais, compatibilizando así o contido esencial de todos os dereitos en conflito.
Na súa virtude, por proposta da Dirección Xeral de Mobilidade e oído o Comité de Folga,
Artigo único. Servizos mínimos
Desde o 11 de setembro de 2024, terán a consideración de servizos mínimos no ámbito da folga convocada pola Confederación Intersindical Galega (CIG) na empresa Maitours, S.L., integrante da UTE titular do contrato de servizo público de transporte regular de viaxeiros de uso xeral XG642 os servizos públicos de transporte regular de uso xeral que se relacionan no anexo desta orde.
As empresas de transporte darán a máxima difusión dos servizos concretos que resulten afectados por esta orde ás persoas usuarias a través daqueles medios que permitan o seu coñecemento e, en todo caso, nos propios vehículos, con antelación ao inicio e durante a folga.
Disposición derradeira única. Entrada en vigor
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 9 de setembro de 2024